Kommissionens forordning (EF) nr. 2479/2001

af 17. december 2001

om indførelse af en midlertidig antidumpingtold på importen af compactdiske til indspilning med oprindelse i Taiwan

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 7,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 31. marts 2001 offentliggjorde Kommissionen en meddelelse i De Europæiske Fællesskabers Tidende(3) om indledning af en antidumpingprocedure vedrørende importen til Fællesskabet af compactdiske til indspilning (i det følgende benævnt "CD-R'er") med oprindelse i Taiwan og indledte en undersøgelse.

(2) Proceduren indledtes på grundlag af en klage indgivet i februar 2001 af CECMA (Committee of European CD-R Manufacturers) på vegne af producenter, der tegner sig for en betydelig del af den samlede produktion af CD-R'er i Fællesskabet. Klagen indeholdt beviser for, at der fandt dumping sted i forbindelse med den pågældende vare, og at der som følge heraf forvoldtes væsentlig skade, hvilket ansås for tilstrækkeligt til at begrunde indledningen af en procedure.

(3) Kommissionen underrettede officielt de klagende EF-producenter og andre kendte producenter i Fællesskabet, eksporterende producenter, importører, brugere og råmaterialeleverandører, som den vidste var berørt af sagen, samt repræsentanterne for Taiwan om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen.

(4) En række eksporterende producenter i Taiwan og deres sammenslutning samt klagende og andre EF-producenter og importører i Fællesskabet tilkendegav deres synspunkter skriftligt. Alle parter, der anmodede herom inden for ovennævnte frist og godtgjorde, at der var særlige grunde til, at de burde høres, blev hørt.

(5) Visse parter hævdede, at de klagende EF-producenter ikke opfyldte kravene i artikel 5, stk. 4, i forordning (EF) nr. 384/96 (i det følgende benævnt "grundforordningen"). Det fremgik imidlertid af Kommissionens obligatoriske kontrol før indledningen af proceduren, at produktionen oversteg begge de tærskler på 25 % og 50 %, der er fastsat i artikel 5, stk. 4. De klagende EF-producenter tegnede sig for 26 % af den samlede produktion i Fællesskabet, og ingen af de berørte EF-producenter gjorde indsigelse mod, at der indledtes en undersøgelse. Det skal bemærkes, at Kommissionen på grundlag af de foreliggende oplysninger vedrørende EF-producenter (bl.a. hvilken tilknytning de har til taiwanske eksporterende producenter, og hvilken andel den pågældende vare med oprindelse i Taiwan udgør af deres importaktiviteter) besluttede at udelukke seks producenter, hvoraf ingen var klagende parter, fra definitionen af den samlede produktion i Fællesskabet, jf. artikel 4, stk. 1.

(6) I betragtning af det store antal eksporterende producenter i Taiwan undersøgte Kommissionen, om det var muligt at anvende stikprøver i overensstemmelse med artikel 17 i grundforordningen. Kommissionen sendte spørgeskemaer til, og modtog detaljerede oplysninger fra, et repræsentativt udsnit af eksporterende producenter i Taiwan (se betragtning 17).

På baggrund af det store antal importører undersøgte Kommissionen, om det var muligt at anvende stikprøver i overensstemmelse med nævnte artikel 17. Der var imidlertid kun fem importører, der gav sig til kende og indgav oplysninger inden for fristen i indledningsmeddelelsen. Kommissionen sendte dem spørgeskemaer, men modtog kun besvarelser fra tre importører.

Kommissionen sendte spørgeskemaer til alle andre parter, som den vidste var berørt af sagen, og den modtog relevante og fuldstændige svar fra de fire klagende EF-producenter samt fra ti andre EF-producenter.

(7) Kommissionen indhentede og efterprøvede alle de oplysninger, som den anså for nødvendige med henblik på en foreløbig fastlæggelse af dumping, skade og Fællesskabets interesser, og den aflagde kontrolbesøg hos følgende selskaber:

a) Eksporterende producenter i Taiwan

- Auvistar Industry Co., Chung-Li

- Princo Corporation, Hsinchu

- Prodisc Technology Inc., Taipei

- Ritek Corporation, Hsinchu

- Unidisc Technology Co., Taipei

b) Forretningsmæssigt forbundne importører i Fællesskabet

- Multimedia Info-Tech Ltd, Belfast, Nordirland

c) Producenter i Fællesskabet

- Computer Support Italcard Srl, Milano, Italien

- CPO Magnetic Products BV, Oosterhout, Nederlandene

- Fuji Magnetics GmbH, Kleve, Tyskland

- Matsushita Media Manufacturing Ireland Ltd, Youghal, Irland

- Mitsui Advanced Media SA, Ensisheim, Frankrig

- MPO Media SAS, Averton, Frankrig

- TDK Recording Media Europe SA, Bascharage, Luxembourg.

(8) Undersøgelsen af dumping og skade omfattede perioden fra den 1. januar 2000 til den 31. december 2000 (i det følgende benævnt "undersøgelsesperioden" eller "UP"). Skadesundersøgelsen omfattede perioden fra 1. januar 1997 til udgangen af undersøgelsesperioden ("den betragtede periode").

B. DEN PÅGÆLDENDE VARE OG SAMME VARE

1. Den pågældende vare

(9) Den pågældende vare er compactdiske til indspilning ("CD-R'er"), som i øjeblikket tariferes under KN-kode ex 8523 90 00.

(10) CD-R'er fremstilles af polycarbonat, der belægges med et farvelag, et lag af et reflekterende materiale, som f.eks. guld eller sølv, og et beskyttelseslag. Der kan kun indspilles én gang på en sådan compactdisk, og den siges derfor at være af "WORM-typen" (Write Once Read Many). Compactdisken er et optisk medium til lagring af digitale data eller digital musik. Indspilningen sker ved at udsætte farvelaget for en infrarød laserstråle i en CD-R-brænder.

CD-R'er kan inddeles efter typen af de lagrede data (data-CD-R eller musik-CD-R), lagringskapacitet, det reflekterende metallag (navnlig sølv), og om der er bagsidetryk på CD-R'en.

Varen sælges også i forskellige mængder og markedsføres i forskellige pakninger, hovedsagelig i almindelige eller tynde plastikæsker ("jewelcase") med en enkelt CD-R, på spindel med 10-100 CD-R'er i krympefolie, i dåser ("cakebox") med 10 til 100 CD-R'er, i plastlommer indeholdende en enkelt CD-R, i papæsker osv.

Selv om de forskellige typer af CD-R'er kan have forskellige anvendelsesformål og kvaliteter, medfører dette ikke væsentlige forskellige i de forskellige typers grundlæggende fysiske og tekniske egenskaber. De betragtes derfor som én og samme vare i forbindelse med denne undersøgelse.

2. Samme vare

(11) Kommissionen konstaterede, at der ikke var forskelle mellem de grundlæggende fysiske og tekniske egenskaber og anvendelsesformål for CD-R'er med oprindelse i Taiwan, som importeres til Fællesskabet, og CD-R'er, der fremstilles af de klagende og andre EF-producenter og sælges på fællesskabsmarkedet. Der var heller ikke forskelle mellem CD-R'er, der fremstilledes i Taiwan og eksporteredes til Fællesskabet, og CD-R'er, der solgtes på hjemmemarkedet i Taiwan. Konklusionen var derfor, at både CD-R'er, der fremstilles og sælges af EF-erhvervsgrenen på markedet i Fællesskabet, og CD-R'er, der fremstilles og sælges på hjemmemarkedet i Taiwan, var samme vare som CD-R'er med oprindelse i Taiwan, der importeres til Fællesskabet, jf. artikel 1, stk. 4, i grundforordningen.

C. STIKPRØVER

a) Udtagning af stikprøver vedrørende taiwanske eksportører

(12) I betragtning af det store antal eksporterende producenter i Taiwan fastslog Kommissionen, at det kunne være nødvendigt at anvende stikprøver i overensstemmelse med artikel 17 i grundforordningen.

(13) For at gøre det muligt for Kommissionen at udvælge en stikprøve i henhold til artikel 17, stk. 2, i grundforordningen blev eksporterende producenter anmodet om at give sig til kende senest tre uger efter indledningen af proceduren og indgive grundlæggende oplysninger om deres eksport- og hjemmemarkedssalg og deres nøjagtige aktiviteter i forbindelse med fremstillingen af den pågældende vare samt oplyse navnene på alle deres forretningsmæssigt forbundne selskaber og deres aktiviteter i forbindelse med fremstilling og/eller salg af den pågældende vare. De taiwanske myndigheder og den taiwanske sammenslutning af eksporterende producenter blev også hørt af Kommissionen i denne forbindelse og havde ingen indvendinger mod, at der anvendtes stikprøver.

b) Forhåndsudvælgelse af samarbejdsvillige selskaber

(14) 14 selskaber i Taiwan gav sig til kende og indgav de anmodede oplysninger inden for den periode på tre uger, der er fastsat i artikel 17, stk. 2, i grundforordningen. Der var imidlertid kun tolv selskaber, der indberettede deres eksportsalg til Fællesskabet i undersøgelsesperioden. De selskaber, der eksporterede den pågældende vare til Fællesskabet i undersøgelsesperioden og gav udtryk for, at de gerne ville deltage i stikprøven, blev oprindeligt anset for samarbejdsvillige selskaber og blev taget i betragtning ved udvælgelsen af stikprøven.

Disse selskaber tegnede sig for op til 88 % af den samlede eksport af den pågældende vare fra Taiwan til Fællesskabet.

(15) Selskaber, der ikke gav sig til kende inden for fristen på tre uger, blev anset for ikke at have udvist samarbejdsvilje.

c) Udvælgelse af stikprøven

(16) I overensstemmelse med artikel 17, stk. 1, i grundforordningen baseredes udvælgelsen på den største repræsentative eksportmængde, der med rimelighed kunne undersøges inden for den tid, der var til rådighed. På dette grundlag blev seks taiwanske selskaber (herunder fire forretningsmæssigt forbundne eksporterende producenter, der tilhører den samme koncern) udvalgt til stikprøven i samråd med den taiwanske sammenslutning af eksporterende producenter. De taiwanske myndigheder blev underrettet herom.

(17) De seks samarbejdsvillige selskaber, der ikke indgik i den endelige stikprøve, blev underrettet om, at en eventuel antidumpingtold på de af dem eksporterede varer ville blive beregnet i overensstemmelse med artikel 9, stk. 6, i grundforordningen. Nogle af disse selskaber havde oprindeligt givet udtryk for, at de ville anmode om en individuel margen i overensstemmelse med artikel 17, stk. 3, hvis de ikke blev udvalgt til stikprøven. Der blev imidlertid ikke modtaget nogen underbygget anmodning herom inden for den frist, der var fastsat i indledningsmeddelelsen.

(18) Der blev sendt spørgeskemaer til de seks selskaber, der indgik i den oprindelige stikprøve. Et af selskaberne i stikprøven besluttede imidlertid ikke at besvare spørgeskemaet. Derfor blev dette selskab underrettet om, at det ikke længere blev anset for at samarbejde i forbindelse med undersøgelsen, og at det således ville blive behandlet som de andre ikke-samarbejdsvillige selskaber. Som følge heraf steg graden af manglende samarbejde til 22 % af den samlede eksport til Fællesskabet.

D. DUMPING

3. Normal værdi

(19) I overensstemmelse med artikel 2, stk. 2, i grundforordningen undersøgte Kommissionen først, om hver eksporterende producents hjemmemarkedssalg af CD-R'er til uafhængige kunder var repræsentativt, dvs. om dette salg samlet set udgjorde mindst 5 % af det tilsvarende eksportsalg til Fællesskabet.

Det fremgik af denne vurdering, at alle de undersøgte eksporterende producenter havde et repræsentativt salg af CD-R'er på deres hjemmemarked i undersøgelsesperioden.

(20) Kommissionen anså varetyper, der havde tilsvarende lagringskapacitet, metallag, tryk, kvalitet og anvendelsesformål, og som solgtes på hjemmemarkedet eller til eksport, for at være direkte sammenlignelige.

(21) Hjemmemarkedssalget af en bestemt varetype blev anset for tilstrækkeligt repræsentativt, når salget af den pågældende type på hjemmemarkedet til uafhængige kunder i undersøgelsesperioden udgjorde mindst 5 % af det samlede salg af den sammenlignelige varetype, der solgtes med henblik på eksport til Fællesskabet.

(22) Kommissionen undersøgte efterfølgende, om selskabernes hjemmemarkedssalg kunne anses for at have fundet sted i normal handel, jf. artikel 2, stk. 4, i grundforordningen.

Dette blev gjort ved for hver eksporteret varetype at fastsætte, hvor stor en andel af salget på hjemmemarkedet til uafhængige kunder, der var tabsgivende i undersøgelsesperioden:

a) For de varetyper, hvor mere end 80 % af salget på hjemmemarkedet (udtrykt i mængde) ikke fandt sted til under enhedsomkostningerne, og hvor den vejede gennemsnitlige salgspris var lig med eller højere end de vejede gennemsnitlige produktionsomkostninger, beregnedes den normale værdi for hver varetype som det vejede gennemsnit af alle hjemmemarkedspriseme for den pågældende type.

b) For de varetyper, hvor mindst 10 % og højst 80 % af salget på hjemmemarkedet (udtrykt i mængde) ikke fandt sted til under enhedsomkostningerne, beregnedes den normale værdi for hver varetype som det vejede gennemsnit af priserne ved de salgstransaktioner på hjemmemarkedet for den pågældende type, der fandt sted til priser lig med eller over enhedsomkostningerne.

c) For de varetyper, hvor under 10 % af den solgte mængde blev solgt på hjemmemarkedet til en pris, der ikke lå under enhedsomkostningerne, fandtes det, at den pågældende varetype ikke solgtes i normal handel, og den normale værdi beregnedes derfor.

(23) For alle de typer, som et af de undersøgte selskaber eksporterede til Fællesskabet, og for visse typer, som de andre fire undersøgte selskaber eksporterede til Fællesskabet, blev hjemmemarkedssalget anset for at have fundet sted i normal handel. Den normale værdi for den tilsvarende varetype blev fastsat på grundlag af de priser, der rent faktisk var betalt eller skulle betales af uafhængige kunder på hjemmemarkedet i Taiwan i undersøgelsesperioden, jf. artikel 2, stk. 1, i grundforordningen.

(24) For varetyper, der ikke solgtes i normal handel, og varetyper, der ikke solgtes i repræsentative mængder på hjemmemarkedet, måtte den normale værdi beregnes. Fire undersøgte selskaber solgte sådanne varetyper til eksport til Fællesskabet.

(25) Med henblik på at beregne den normale værdi i henhold til artikel 2, stk. 6, i grundforordningen blev de pågældende samarbejdsvillige eksporterende producenters salgs- og administrationsomkostninger samt andre generalomkostninger og disse selskabers vejede gennemsnitlige fortjeneste på hjemmemarkedssalget af samme vare i normal handel i undersøgelsesperioden lagt til deres gennemsnitlige fremstillingsomkostninger i undersøgelsesperioden. Hvor det var nødvendigt, blev de oplyste fremstillingsomkostninger og salgs- og administrationsomkostninger samt andre generalomkostninger justeret, før de blev benyttet til at beregne den normale værdi og til at fastslå, om salget havde fundet sted i normal handel.

4. Eksportpris

(26) For de varer, som alle fem undersøgte eksporterende producenter udførte direkte til uafhængige kunder i Fællesskabet, fastsattes eksportprisen i overensstemmelse med artikel 2, stk. 8, i grundforordningen, dvs. på grundlag af de eksportpriser, der faktisk var betalt eller skulle betales.

To af de undersøgte eksporterende producenter solgte også den pågældende vare til forretningsmæssigt forbundne parter i Fællesskabet. For denne eksport fastsattes eksportprisen i henhold til artikel 2, stk. 9, i grundforordningen, dvs. på grundlag af de priser, hvortil de indførte varer for første gang videresolgtes til en uafhængig køber. Med henblik herpå blev der foretaget justeringer for alle omkostninger, herunder told og afgifter, der påløb mellem import og videresalg, samt for normal fortjeneste, så der kunne fastsættes en pålidelig eksportpris.

5. Sammenligning

(27) Sammenligningen mellem den normale værdi og eksportprisen blev foretaget ab fabrik.

For at sikre en rimelig sammenligning mellem den normale værdi og eksportprisen blev der i form af justeringer taget behørigt hensyn til forskelle, der påvirkede prissammenligneligheden, jf. artikel 2, stk. 10, i grundforordningen. For alle eksporterende producenter i undersøgelsen blev der derfor indrømmet justeringer for forskelle i omkostninger til land- og søtransport, forsikring, håndtering og lastning samt dermed forbundne omkostninger, emballering, kreditter, garantier og kautioner samt provision, når dette var relevant og berettiget.

To eksporterende producenter anmodede om en særlig justering for forskelle i gennemsnitlige købsmængder. Disse selskaber hævdede, at de tog lavere priser for større købsmængder, og at den gennemsnitlige købsmængde ved salg til Fællesskabet var betydeligt større end den gennemsnitlige købsmængde på hjemmemarkedet. Selskaberne kunne imidlertid ikke påvise, som det kræves i artikel 2, stk. 10, litra k), i grundforordningen, at kunderne på hjemmemarkedet konsekvent betalte andre priser på grund af forskelle i købsmængder. Denne påstand blev derfor afvist.

6. Dumpingmargener

a) Dumpingmargen for undersøgte selskaber

(28) Dumpingmargenerne blev fastsat på grundlag af en sammenligning mellem den normale værdi beregnet som et vejet gennemsnit for hver varetype og den vejede gennemsnitlige eksportpris for hver varetype. Dumpingmargenerne blev imidlertid fastsat på grundlag af en sammenligning mellem den normale værdi beregnet som et vejet gennemsnit for hver varetype og priserne på alle individuelle eksporttransaktioner, når der forelå et eksportprismønster, som var meget forskelligt for forskellige perioder, og når sammenligningen mellem den normale værdi beregnet som et vejet gennemsnit for hver varetype og den vejede gennemsnitlige eksportpris for hver varetype ikke i fuldt omfang afspejlede den dumping, der fandt sted.

(29) For de fem selskaber i undersøgelsen kunne der fastlægges et eksportprismønster, som var meget forskelligt for forskellige perioder i undersøgelsesperioden. For tre selskaber blev der konstateret en betydelig forskel mellem den dumpingmargen, der var fastsat på grundlag af en sammenligning mellem den normale værdi beregnet som et vejet gennemsnit for hver varetype og den vejede gennemsnitlige eksportpris for hver varetype, og den dumpingmargen, der var fastsat på grundlag af en sammenligning mellem den normale værdi beregnet som et vejet gennemsnit for hver varetype og priserne for alle individuelle eksporttransaktioner for hver varetype. Dumpingmargenen blev i overensstemmelse med artikel 2, stk. 11, i grundforordningen endelig fastsat på grundlag af en sammenligning mellem den normale værdi beregnet som et vejet gennemsnit for hver varetype og priserne for alle individuelle eksporttransaktioner, således at den afspejlede det fulde omfang af den dumping, der fandt sted fra de tre selskaber. For de to andre selskaber blev dumpingmargenen fastsat ved at sammenligne den normale værdi beregnet som et vejet gennemsnit for hver varetype med den vejede gennemsnitlige eksportpris for hver varetype.

(30) Det har været Kommissionens faste praksis at betragte forretningsmæssigt forbundne selskaber eller selskaber tilhørende samme koncern som en enkelt enhed med henblik på at fastsætte en dumpingmargen og derfor kun fastsætte en enkelt dumpingmargen. Dette skyldes, at en beregning af individuelle dumpingmargener kan tilskynde til omgåelse af antidumpingforanstaltningerne, idet forretningsmæssigt forbundne producenter herved vil kunne kanalisere deres eksport til Fællesskabet gennem det selskab, der har den laveste individuelle dumpingmargen, hvorved foranstaltningerne ville blive virkningsløse. I overensstemmelse med denne praksis betragtedes de fire forretningsmæssigt forbundne eksportører, der tilhørte samme koncern, som en enkelt enhed og tildeltes en enkelt dumpingmargen. For disse eksporterende producenter blev det besluttet først at fastsætte en dumpingmargen for hvert selskab og derefter at beregne et vejet gennemsnit af disse dumpingmargener, som ville finde anvendelse for koncernen som helhed.

b) Dumpingmargen for samarbejdsvillige selskaber, der ikke indgik i stikprøven

(31) Dumpingmargenen for de eksporterende producenter, som gav sig til kende i overensstemmelse med artikel 17 i grundforordningen, men som ikke blev undersøgt individuelt, fastsattes på grundlag af det vejede gennemsnit af dumpingmargenerne for selskaberne i stikprøven, jf. artikel 9, stk. 6, i grundforordningen.

c) Dumpingmargen for ikke-samarbejdsvillige selskaber

(32) For de eksporterende producenter, som hverken besvarede Kommissionens spørgeskema eller gav sig til kende på anden måde, fastsattes dumpingmargenen på grundlag af de foreliggende faktiske oplysninger i overensstemmelse med artikel 18, stk. 1, i grundforordningen.

(33) For at fastslå den samlede grad af samarbejdsvilje blev der foretaget en sammenligning mellem oplysningerne fra de samarbejdsvillige eksporterende producenter om de mængder, de havde eksporteret til Fællesskabet, og de tilsvarende importstatistikker fra Eurostat.

Det konstateredes, at den samlede samarbejdsvilje i Taiwan var stor. Når den samlede samarbejdsvilje er stor, anses det for passende at fastsætte en restdumpingmargen for de ikke-samarbejdsvillige selskaber på et højere niveau end den højeste dumpingmargen, der fastsattes for et samarbejdsvilligt selskab. Der er grund til at antage, at den store samarbejdsvilje skyldes, at de ikke-samarbejdsvillige producenter i Taiwan generelt har foretaget dumping på et højere niveau end nogen af de samarbejdsvillige producenter. Restdumpingmargenen for Taiwan blev derfor fastsat på et højere niveau end den højeste dumpingmargen, der fastsattes for et samarbejdsvilligt selskab. Dette niveau svarer til den vejede gennemsnitlige dumpingmargen for varetyper med den højeste dumpingmargen, der solgtes i repræsentative mængder.

Ovennævnte fremgangsmåde for ikke-samarbejdsvillige selskaber fandtes også nødvendig for at forhindre, at manglende samarbejdsvilje blev belønnet.

(34) Udtrykt i procent af cif-importprisen, Fællesskabets grænse, ufortoldet, udgør de foreløbige dumpingmargener følgende:

>TABELPOSITION>

E. DEFINITION AF ERHVERVSGRENEN I FÆLLESSKABET

1. Produktionen i Fællesskabet

(35) I undersøgelsesperioden fremstilledes CD-R'er i Fællesskabet af:

- fire klagende producenter, der samarbejdede i forbindelse med proceduren

- fem ikke-klagende producenter, der samarbejdede i forbindelse med proceduren og støttede den

- to ikke-klagende producenter, hvoraf den ene støttede proceduren, og den anden erklærede sig for neutral, og begge kun indgav en fortrolig besvarelse af spørgeskemaet

- tre ikke-klagende producenter, der støttede proceduren og besvarede spørgeskemaet, men som efterfølgende ikke besvarede mangelskrivelseme

- fire ikke-klagende producenter, som gav Kommissionen visse generelle oplysninger, men som ikke samarbejdede i forbindelse med undersøgelsen, og hvoraf de to var imod proceduren, mens de to andre erklærede sig for neutrale

- otte andre ikke-klagende producenter, som ikke samarbejdede i forbindelse med proceduren, og hvoraf en enkelt støttede proceduren.

(36) Da adskillige ikke-klagende EF-producenter samarbejdede i forbindelse med undersøgelsen, havde Kommission mulighed for at undersøge deres status nærmere, jf. artikel 4, stk. 1, i grundforordningen. Det konstateredes, at nogle af de samarbejdsvillige producenter (bl.a. nogle, der oprindeligt ikke var klagende parter) havde importeret CD-R'er fra Taiwan. Der var imidlertid ikke nogen grund til at udelukke disse selskaber fra definitionen af produktionen i Fællesskabet, da formålet med en stor del af disse køb var at dække efterspørgslen på markedet, mens de opbyggede ny eller yderligere kapacitet, og da disse køb fra Taiwan udgjorde en forholdsvis lav procentdel af det samlede salg og deres egenproduktion i undersøgelsesperioden.

(37) De CD-R'er, der fremstilles af disse selskaber tilsammen, udgør derfor produktionen i Fællesskabet i henhold til artikel 4, stk. 1, i grundforordningen.

2. Definition af erhvervsgrenen i Fællesskabet

(38) De ni samarbejdsvillige EF-producenter, der støttede klagen, tegnede sig i undersøgelsesperioden for en betydelig del af den samlede produktion i Fællesskabet af CD-R'er, nærmere bestemt 69,4 %. På dette grundlag ansås de derfor for at udgøre erhvervsgrenen i Fællesskabet i henhold til artikel 4, stk. 1, og artikel 5, stk. 4, i grundforordningen. De benævnes i det følgende "EF-erhvervsgrenen".

F. SKADE

1. Indledende bemærkning

(39) CD-R'er er forholdsvis nye højteknologiske produkter. De fik især deres gennembrud og blev tilgængelige for den brede befolkning i 1997-1998. Efterspørgslen på dette nye lagringsmedium er vokset betydeligt siden da. Dette forklarer den store vækst inden for en række indikatorer, som f.eks. forbrug, produktion og salg.

2. Forbruget i fællesskabet

(40) Forbruget i Fællesskabet blev fastsat på grundlag af salgsmængden for de CD-R'er, der fremstilledes af EF-erhvervsgrenen, salgsmængden for de fem selskaber, der besvarede spørgeskemaet, men blev udelukket fra definitionen af EF-erhvervsgrenen, salgsmængden for de fire selskaber, som indgav generelle oplysninger, oplysninger fra Eurostat om mængden af importerede varer med oprindelse i Taiwan og andre tredjelande samt en vurdering af salget for de resterende EF-producenter, der var baseret på oplysninger, som Kommissionen indsamlede, da den undersøgte, om klagen kunne godtages.

>TABELPOSITION>

3. Importen af CD-R'er til Fællesskabet

a) Mængde, pris og markedsandel for importen med oprindelse i Taiwan

(41) Importen fra Taiwan steg betydeligt i løbet af den betragtede periode.

>TABELPOSITION>

(42) Den gennemsnitlige importpris for CD-R'er fra Taiwan faldt med hele 73 % i den betragtede periode. Efter en nedgang på 51 % fra 1997 til 1998 faldt priserne på importen fra Taiwan yderligere med 21 % fra 1998 til 1999 og med 30 % fra 1999 til 2000.

>TABELPOSITION>

(43) Taiwan øgede sin markedsandel betydeligt i den betragtede periode.

>TABELPOSITION>

b) Prisunderbud

(44) Med henblik på at fastsætte prisunderbuddet undersøgte Kommissionen prisoplysningerne for undersøgelsesperioden. De pågældende salgspriser for EF-erhvervsgrenen er nettopriser efter fradrag af rabatter og nedslag. Disse priser justeredes om nødvendigt til ab fabrik, dvs. med fradrag af fragtomkostninger i Fællesskabet. Priserne blev sammenlignet med taiwanske importpriser, der også var nettopriser efter fradrag af rabatter og nedslag, og som om nødvendigt var justeret til cif-priser, Fællesskabets grænse.

(45) På grundlag af besvarelserne af spørgeskemaet kunne der til brug for sammenligningen defineres forskellige varegrupper af CD-R'er efter følgende kriterier: lagringskapacitet, de lagrede datatyper, arten af det reflekterende lag, tryk og emballering. Det konstateredes, at de fysiske egenskaber ikke havde nogen afgørende indflydelse på CD-R'ernes salgspriser, hvorimod emballeringen viste sig at være et meget vigtigt kriterium med henblik på prissammenligningen.

(46) EF-erhvervsgrenens salgspriser og de taiwanske eksporterende producenters importpriser blev sammenlignet i samme handelsled, dvs. uafhængige kunder på fællesskabsmarkedet, og blev i påkommende tilfælde behørigt justeret.

(47) I undersøgelsesperioden lå de vejede gennemsnitlige prisunderbudsmargener på mellem 25,5 % og 29,5 %, udtrykt i procent af EF-erhvervsgrenens salgspriser. Den vejede gennemsnitlige prisunderbudsmargen var 29 %.

4. EF-erhvervsgrenens situation

a) Indledende bemærkning

(48) Den første installeringsbølge af nye europæiske anlæg indtraf omkring 1997, som derfor er et opstartsår med høje produktionsomkostninger pr. enhed og lav kapacitetsudnyttelse. Udsigterne for erhvervsgrenen var positive i 1999, efter at den havde opnået et fornuftigt produktionsniveau og fået nedbragt produktionsomkostningerne betydeligt. Dette tiltrak yderligere investeringer og nye virksomheder.

b) Produktion, kapacitet og kapacitetsudnyttelse

>TABELPOSITION>

(49) Som følge af den markante stigning i forbruget i Fællesskabet steg EF-erhvervsgrenens produktion af CD-R'er løbende i hele den betragtede periode.

(50) Kapacitetsudnyttelsen var inde i en stigende udvikling frem til 1999, men faldt i undersøgelsesperioden, da de faktiske salgsmængder var mindre end forventet. Denne udvikling førte til en massiv stigning i lagerbeholdningerne. Nogle producenter greb endog til lejlighedsvise produktionsstop for at forhindre, at lagerbeholdningerne blev for store.

(51) EF-erhvervsgrenens produktionskapacitet steg til det syvdobbelte i den betragtede periode. Dette skyldes de store investeringer i maskiner og udstyr, som især fandt sted i 1997 og 1999. 1997 kan generelt betragtes som et opstartsår, hvilket fremgår af den lave kapacitetsudnyttelsesgrad i det pågældende år. Der gik typisk seks måneder, fra de vigtigste dele til anlægget var købt, til produktionen rent faktisk gik i gang. Året 1998 var hovedsagelig præget af bestræbelser på at gøre kapaciteten klar til brug og finjusteringer af produktionsprocessen. Derved steg kapacitetsudnyttelsen til 68 %. Kapacitetsudnyttelsen steg yderligere i 1999, hvor man som nævnt begyndte at beherske produktionsprocessen, samtidig med at markedsvilkårene var gunstige. Nedturen fandt sted i undersøgelsesperioden, da salgsforventningerne ikke blev indfriet.

c) Salgsmængde, salgspris, markedsandel og vækst

>TABELPOSITION>

(52) Som følge af den gunstige udvikling i forbruget i Fællesskabet steg EF-erhvervsgrenens salgsmængde i Fællesskabet betydeligt i den betragtede periode. Fra 1998 til 2000 blev EF-erhvervsgrenens salgsmængde tredoblet, mens fællesskabsmarkedet imidlertid voksede til mere end firedobbelt størrelse i den samme periode. EF-erhvervsgrenens gennemsnitlige salgspriser faldt med 65 % i den betragtede periode.

(53) EF-erhvervsgrenens markedsandel steg mellem 1997 og 1998 og nåede op på ca. 16 % i 1998 og 1999. Fra og med 1999 steg importmængden fra Taiwan på fællesskabsmarkedet. EF-erhvervsgrenens markedsandel faldt til 12,6 % i undersøgelsesperioden. Samlet set steg EF-erhvervsgrenens markedsandel fra 11,6 % til 12,6 % i den betragtede periode, mens andelen for importen af den pågældende vare steg fra 6,3 % til 60,1 %.

>TABELPOSITION>

(54) Både EF-erhvervsgrenens salg og forbruget i Fællesskabet blev 13 gange større i den betragtede periode. Importen med oprindelse i Taiwan blev 119 gange større i den samme periode. Fra 1999 til undersøgelsesperioden steg EF-erhvervsgrenens salg med 26 %, mens forbruget i Fællesskabet steg med 72 % og importen fra Taiwan med 98 %.

d) Lagerbeholdninger

(55) Lagerbeholdningerne af egenproducerede CD-R'er voksede kraftigt i slutningen af 1999 og i endnu større grad i slutningen af 2000. Salgsmængden steg mindre end beregnet, hvilket førte til såvel lagerdannelse som indskrænkning og endda visse afbrydelser af produktionen. Lagerbeholdningerne, udtrykt i procent af produktionen af CD-R'er, nåede helt op på 20,3 % i undersøgelsesperioden på trods af disse afbrydelser.

>TABELPOSITION>

e) Produktionsomkostninger og rentabilitet

(56) På trods af faldet i salgspriserne blev EF-erhvervsgrenen rentabel i 1999. I perioden fra 1997 til 1999 formåede den i høj grad at nedbringe sine fremstillingsomkostninger, som i undersøgelsesperioden udgjorde ca. 80 % af de samlede produktionsomkostninger for CD-R'er, takket være stordriftsfordele og finjusteringer af produktionsprocessen. Selv om disse bestræbelser fortsatte i undersøgelsesperioden, og der opnåedes yderligere væsentlige omkostningsreduktioner, havde EF-erhvervsgrenen betydelige finansielle tab. Mellem 1999 og undersøgelsesperioden var nedbringelsen af de samlede produktionsomkostninger med 22 % således ikke tilstrækkelig til at kompensere for faldet på 34 % i salgspriserne. Som følge heraf havde EF-erhvervsgrenen i gennemsnit omsætningstab på - 4,8 % i undersøgelsesperioden.

>TABELPOSITION>

f) Investeringer, investeringsafkast, likviditet og evnen til at tilvejebringe kapital

>TABELPOSITION>

(57) Der blev foretaget store investeringer i 1997, der kan anses for et opstartsår, og i 1999 fulgte en anden investeringsbølge, som blev udløst af de gode markedsvilkår, der var fremherskende på det tidspunkt, hvor investeringsbeslutningerne blev truffet.

(58) I undersøgelsesperioden blev nye investeringsbeslutninger ofte udskudt eller annulleret på grund af de store ændringer i markedsvilkårene og navnlig de faldende salgspriser på markedet, og dette på trods af den yderligere vækst i forbruget i Fællesskabet.

(59) Investeringsafkastet baseret på nettoresultatet steg fra - 27,2 % i 1997 til 7,9 % i 1999 og blev igen negativt i 2000 (- 6 %).

(60) EF-erhvervsgrenens likviditet blev positiv for første gang i 1999. I undersøgelsesperioden var likviditeten imidlertid igen ikke tilstrækkelig til at dække afskrivninger, værdijusteringer og kommissioner. De fortsatte investeringer kunne derfor ikke sikres uden at tiltrække yderligere finansiering.

(61) Evnen til at tilvejebringe kapital blev påvirket af de negative resultater i 2000 og de negative udsigter for udviklingen i markedspriserne. Selv for selskaber, der havde en stor koncern i ryggen, var det vanskeligt at tiltrække nye midler, da det forventede investeringsafkast var utilstrækkeligt.

g) Beskæftigelse, produktivitet og lønninger

>TABELPOSITION>

(62) Beskæftigelsen i forbindelse med den pågældende vare blev mere end fordoblet i den betragtede periode. Stigningen skete i takt med etableringen af ny produktionskapacitet. Produktiviteten pr. ansat steg også løbende i den betragtede periode.

(63) Den øgede beskæftigelse kan delvis tilskrives EF-erhvervsgrenens bestræbelser på at øge salget ved at indføre en tiltrækkende emballering. Emballering viste sig at være en mere arbejdsintensiv og mindre automatiseret aktivitet end produktion og trykning.

(64) Baggrunden for stigningen på 39 % i de gennemsnitlige lønomkostninger pr. ansat er endnu ikke afklaret.

h) Dumpingens størrelse

(65) I betragtning af størrelsen af og priserne på dumpingimporten kan virkningerne for EF-erhvervsgrenen af de faktiske væsentlige dumpingmargener ikke anses for at være ubetydelige.

5. Konklusion om skade

(66) Lavprisimporten fra Taiwan steg betydeligt i den betragtede periode. Dens markedsandel steg fra 6,3 % til 60,1 %, og importpriserne faldt med 73 %. Fællesskabsmarkedet domineres af importen fra Taiwan, som i den betragtede periode drog langt større fordel af den gunstige udvikling i efterspørgslen på CD-R'er i Fællesskabet end EF-erhvervsgrenen med hensyn til salgsmængde og markedsandel.

(67) Stigningen i importmængden og faldet i salgspriserne var særlig udtalt mellem 1999 og undersøgelsesperioden. I samme periode fordobledes importmængden, og importpriserne faldt med 30 % og underbød derved i gennemsnit EF-erhvervsgrenens salgspriser med 29 % i undersøgelsesperioden. Som følge heraf fortsatte de taiwanske eksportører med at vinde markedsandele.

(68) Nogle af de økonomiske indikatorer for EF-erhvervsgrenens situation, som f.eks. produktion af CD-R'er, installeret produktionskapacitet, salgsmængde, beskæftigelse og produktivitet, var inde i en positiv udvikling i den betragtede periode. Kapacitetsudnyttelsesgraden steg indtil 1999, men faldt i undersøgelsesperioden til 86 %. EF-erhvervsgrenens gennemsnitlige salgspriser faldt betydeligt i den betragtede periode.

(69) EF-erhvervsgrenen fik i begyndelsen opbygget en vis markedsandel, selv om den dog forblev temmelig beskeden, men tabte siden 1998 noget af denne markedsandel til de taiwanske eksportører. EF-erhvervsgrenens vanskeligheder ved at opnå det forventede salg på et voksende marked førte til betydelig lagerdannelse i undersøgelsesperioden. Nye investeringsbeslutninger blev ofte udskudt eller annulleret i denne periode.

(70) De nedsatte produktionsomkostninger gjorde EF-erhvervsgrenen rentabel i 1999, men yderligere omkostningsreduktioner var ikke tilstrækkelige til at kompensere for det betydelige fald i salgspriserne. I undersøgelsesperioden led EF-erhvervsgrenen finansielle tab.

(71) Kommissionen finder, at EF-erhvervsgrenen er blevet påført væsentlig skade på baggrund af alle de ovennævnte faktorer, navnlig at EF-erhvervsgrenen ikke kunne få del i markedsvæksten, at investeringsprogrammerne for CD-R'er blev indskrænket betragteligt på grund af den negative udvikling i salgspriserne, at EF-erhvervsgrenens salgspriser blev underbudt af den taiwanske import, de finansielle tab i undersøgelsesperioden og vanskelighederne ved at tilvejebringe yderligere kapital.

G. ÅRSAGSSAMMENHÆNG

1. Indledning

(72) I overensstemmelse med artikel 3, stk. 6 og 7, i grundforordningen undersøgte Kommissionen, om dumpingimporten af CD-R'er med oprindelse i Taiwan har påført EF-erhvervsgrenen skade i et omfang, der kan betegnes som væsentligt. Andre kendte faktorer end dumpingimporten, der samtidig kunne have tilføjet EF-erhvervsgrenen skade, blev også undersøgt for at sikre, at en eventuel skade forårsaget af disse andre faktorer ikke blev tilskrevet dumpingimporten.

2. Dumpingimportens følgevirkninger

(73) Forbruget af CD-R'er i Fællesskabet steg kraftigt i den betragtede periode, nemlig fra 160 mio. CD-R'er til 2018 mio. CD-R'er. EF-erhvervsgrenens produktion steg i samme takt, mens dumpingimporten med oprindelse i Taiwan steg betydeligt mere i den samme periode og nåede op på 1212 mio. enheder i undersøgelsesperioden, hvilket svarede til, at markedsandelen steg fra 6,3 % til 60,1 % i den betragtede periode. I den samme periode steg EF-erhvervsgrenens markedsandel fra 11,6 % til 12,6 %, svarende til 254 mio. solgte enheder i undersøgelsesperioden.

(74) Priserne på importen fra Taiwan faldt betydeligt i den betragtede periode, nemlig med 73 %, og de taiwanske priser har konstant ligget under EF-erhvervsgrenens salgspriser (som faldt med 65 % i den betragtede periode), EF-erhvervsgrenens samlede produktionsomkostninger og endda under dens fremstillingsomkostninger for CD-R'er. Den vejede gennemsnitlige prisunderbudsmargen var på 29 % i undersøgelsesperioden.

(75) Prisnedsættelserne i den betragtede periode skyldtes til dels, at det blev muligt at beherske produktionsprocessen bedre og opnå stordriftsfordele i forbindelse med denne nye højteknologiske vare. Disse faktorer forklarer imidlertid ikke det usædvanlige prisfald på importen fra Taiwan.

(76) Kommissionen konkluderer derfor, at importen fra Taiwan udøvede et betydeligt pristryk på fællesskabsmarkedet, og at denne billige dumpingimport havde væsentlige negative følgevirkninger for EF-erhvervsgrenens situation.

3. Virkningen af andre faktorer

a) Udviklingen i forbruget

(77) I den betragtede periode blev forbruget i Fællesskabet 13 gange større, hvilket under normale omstændigheder ville have gjort det muligt for EF-erhvervsgrenen at vokse tilsvarende og opnå en rentabel driftsstørrelse. Udviklingen i forbruget har således ikke bidraget til den skade, der er påført EF-erhvervsgrenen.

b) Importen af CD-R'er fra andre tredjelande

(78) I 1999 blev importen fra Taiwan større end importen fra alle andre lande, og i undersøgelsesperioden udgjorde den 74 % af den samlede import til Fællesskabet.

>TABELPOSITION>

(79) Priserne på den samlede import til Fællesskabet faldt betydeligt i den betragtede periode.

>TABELPOSITION>

(80) Markedsandelen for importen fra andre lande faldt med 73 %, dvs. med 57,5 procentpoint. Fra og med 1998 mere end udlignede stigningen i importen fra Taiwan faldet i importen fra andre lande. Ud over Japan og Singapore, som næst efter Taiwan var de lande, der havde den største eksport til Fællesskabet, tegnede mere end 30 andre lande sig tilsammen for de resterende 9 % af markedsandelen i undersøgelsesperioden.

>TABELPOSITION>

(81) Selv om importen fra Japan kun udgjorde 16 % af importen fra Taiwan i undersøgelsesperioden, har den traditionelt set haft stor betydning, da to japanske selskaber (Sony og Tai Yuden) opfandt produktionsprocessen for CD-R'er (sammen med Philips), og de største EF-producenter er helt eller delvis ejede af japanske koncerner. Japanske varer supplerede det udvalg af varer, der var nødvendigt for at dække efterspørgslen på markedet, mens der blev opbygget produktionskapacitet. I den betragtede periode faldt denne imports markedsandel derfor fra 33 % til 9,5 % og udgjordes til sidst hovedsagelig af direkte salg på fællesskabsmarkedet. I den betragtede periode var de gennemsnitlige japanske importpriser konsekvent højere end priserne på importen fra andre lande.

(82) Det hævdedes, at importen fra Singapore, som blev solgt til lave priser på fællesskabsmarkedet, rent faktisk havde ansvaret for den skade, der var påført EF-erhvervsgrenen. Det fremgår da også af oplysninger fra Eurostat, at importen fra Singapore i gennemsnit bliver solgt til lavere priser i Fællesskabet end importen fra de taiwanske eksporterende producenter. Importen fra Singapore faldt imidlertid med 22,2 % mellem 1999 og undersøgelsesperioden, og i undersøgelsesperioden tegnede den sig for 3,4 % af den samlede import og en andel på 2,7 % af fællesskabsmarkedet i forhold til en andel på 14,2 % i begyndelsen af den betragtede periode. På baggrund af denne udvikling og den hastighed, hvormed importen fra Taiwan vandt markedsandele i den betragtede periode, konstaterede Kommissionen, at importen med oprindelse i Singapore kun kunne have haft begrænset indflydelse, og at det ikke var særlig sandsynligt, at denne import havde påvirket den taiwanske prisfastsættelse.

(83) Det hævdedes også, at Folkerepublikken Kina og Indonesien havde ansvaret for den skade, der var påført EF-erhvervsgrenen. Kina tegner sig for 0,8 % af den samlede import af CD-R'er til Fællesskabet, hvilket svarer til en markedsandel på 0,67 %. Indonesien begyndte at sælge på markedet i 2000 og opnåede en markedsandel på 0,18 %, hvilket skete til priser, der ifølge oplysninger fra Eurostat var betydeligt lavere end priserne på importen fra Taiwan. Både Kinas og Indonesiens markedsandel i undersøgelsesperioden var således under minimalmargenen på 1 % af fællesskabsmarkedet, jf. artikel 5, stk. 7, i grundforordningen.

(84) Det konkluderes, at følgevirkningerne af importen fra andre tredjelande end Taiwan ikke kan bryde årsagssammenhængen mellem dumpingimporten fra Taiwan og den skade, der er påført EF-erhvervsgrenen.

c) EF-erhvervsgrenens eksportaktivitet

>TABELPOSITION>

(85) EF-erhvervsgrenens eksportaktivitet i undersøgelsesperioden udgjorde 11,3 % af dens samlede salg af egenproducerede CD-R'er, sammenlignet med 7,6 % i 1997 og 9,3 % i både 1998 og 1999. Da eksporten af CD-R'er til tredjelande derfor er en forholdsvis ubetydelig aktivitet, anses enhver skade, hvad angår produktions- eller salgsudvikling, der måtte være forårsaget af udviklingen i eksporten i den betragtede periode, for at være begrænset. De opnåede eksportpriser er sammenlignelige med priserne ved salg til ikke-forretningsmæssigt forbundne kunder på fællesskabsmarkedet.

d) Køb fra Taiwan og andre tredjelande

(86) Det fremgik af undersøgelsen, at EF-erhvervsgrenen i den betragtede periode har købt CD-R'er fra andre kilder for at kunne dække efterspørgslen på markedet. De samlede køb udgjorde 35,7 % af det samlede salg i 1997, 44,8 % i 1998, 32,8 % i 1999 og 22,1 % i 2000. Importen fra Taiwan tegnede sig henholdsvis for 0,6 % i 1997, 5,8 % i 1998, 17,9 % i 1999 og 77 % i 2000.

(87) Det faldende køb mellem 1999 og undersøgelsesperioden er en logisk konsekvens af den yderligere kapacitet, der blev installeret, lagerdannelsen af egenproducerede CD-R'er og den nedadgående justering af EF-erhvervsgrenens forventede salg.

(88) Det konstateredes også, at mængden af købte CD-R'er faldt i forhold til EF-erhvervsgrenens egenproduktion. Mængden af købte CD-R'er udgjorde 55,5 % i 1997, 78,7 % i 1998, 43,4 % i 1999 og 24 % i 2000, og heraf udgjorde taiwanske CD-R'er 1 % i 1997, 10,1 % i 1998, 23,7 % i 1999 og 8,4 % i 2000.

(89) EF-erhvervsgrenens indkøb var overvejende af midlertidig karakter. Som følge af de øgede afsætningsmuligheder og den voksende efterspørgsel på markedet har en række producenter af indspilningsmedier (som f.eks. disketteproducenter) investeret i den nye teknologi med CD'er til indspilning. Inden produktionsfaciliteterne kunne tages i brug, var markedsføringen allerede sat i gang, og efterspørgslen måtte derfor delvis dækkes med købte varer. Importen fra Japan har været forholdsvis stor, fordi Japan var det første land, der tog den nye teknologi i brug, og fordi en betydelig del af EF-erhvervsgrenen som nævnt ejes af japanske koncerner.

(90) EF-erhvervsgrenens køb fra Taiwan i undersøgelsesperioden udgjorde 2,2 % af den samlede import fra det pågældende land, og det samlede køb udgjorde 4,7 % af den samlede import til Fællesskabet og fandt navnlig sted i begyndelsen af undersøgelsesperioden. Disse køb kan derfor ikke have haft en afgørende indflydelse på den skade, der er påført EF-erhvervsgrenen.

e) Højhastighedsteknologi

(91) Det hævdedes, at EF-producenternes markedsandel blev påvirket i negativ retning, fordi de var langsomme til at overtage højhastighedsteknologien, dvs. den teknologi, der gør det muligt for brugerne at brænde CD-R'er med større hastighed.

(92) Det fremgik ikke af undersøgelsen, at hastigheden er en afgørende faktor for prisfastsættelsen. Højere brændingshastighed for CD-R'er kræver den nødvendige hardware og er derved en mulighed for eksisterende brugere, der er rede til at installere ny hardware, eller nye brugere, der køber en CD-brænder for første gang. Selv om der ikke forelægger nogen tal over andelen af disse brugere i forhold til samtlige brugere af CD-R'er, er hastigheden helt klart ikke vigtig for alle brugere.

(93) Det hævdedes, at en af de ikke-samarbejdsvillige taiwanske eksporterende producenter indførte 16 × hastighed i oktober 2000, mens de europæiske producenter haltede bagefter og først indførte den i februar 2001. Det er imidlertid ikke klart, om der med indførelse menes det tidspunkt, hvor produktionen gik i gang, eller det tidspunkt, hvor varerne markedsførtes første gang. Påstanden kunne ikke kontrolleres ved kilden, da den taiwanske eksporterende producent ikke samarbejdede, men en undersøgelse af de tre største producenter i EF-erhvervsgrenen viste imidlertid, at en af dem markedsførte 16 × hastighed den 1. november 2000, en anden den 15. december 2000, og en tredje gik direkte fra 12 × til 24 × hastighed i 2001.

(94) Det ser derfor ikke ud til, at overtagelsen af højhastighedsteknologi har haft de påståede følgevirkninger for EF-erhvervsgrenens skadelige situation.

4. Konklusion om årsagssammenhæng

(95) Det konstateredes, at andre faktorer end dumpingimporten fra Taiwan, som f.eks. udviklingen i forbruget i Fællesskabet, importen fra andre tredjelande, EF-erhvervsgrenens eksportaktivitet, EF-erhvervsgrenens køb af CD-R'er fra tredjelande og overtagelsen af højhastighedsteknologi, ikke havde bidraget væsentligt til EF-erhvervsgrenens skadelige situation.

(96) Det fremgik af undersøgelsen, at omfanget af den billige dumpingimport fra Taiwan steg betydeligt i den betragtede periode, og at faldet i importpriserne var så udtalt, at det ikke kunne begrundes med de reducerede produktionsomkostninger som følge af den større beherskelse af produktionsprocessen og stordriftsfordele. I undersøgelsesperioden tegnede importen fra Taiwan sig for 74 % af den samlede import til Fællesskabet og en markedsandel på 60 % af forbruget i Fællesskabet. Importen fandt sted til priser, der ikke synes at være påvirket af priserne på importen fra andre lande, og som er blandt de laveste på markedet og derved kraftigt underbyder EF-erhvervsgrenens salgspriser. I betragtning af de taiwanske eksporterende producenters stærke stilling på fællesskabsmarkedet har denne udvikling haft store negative følgevirkninger for EF-erhvervsgrenen. Det konkluderes derfor foreløbigt, at denne import isoleret set har påført EF-erhvervsgrenen væsentlig skade.

H. FÆLLESSKABETS INTERESSER

1. Indledning

(97) Kommissionen undersøgte, om der til trods for konklusionerne om dumping, skade og årsagssammenhæng fandtes tvingende grunde til at konkludere, at det ikke er i Fællesskabets interesse at indføre foranstaltninger i dette bestemte tilfælde. Med henblik herpå undersøgte Kommissionen i henhold til artikel 21, stk. 1, i grundforordningen, hvilke virkninger indførelsen af foranstaltninger sandsynligvis ville få for alle parter, der var berørt af undersøgelsen.

2. EF-erhvervsgrenens interesser

(98) EF-erhvervsgrenens situation er blevet forværret af den billige import af CD-R'er. Dens salg er blevet tabsgivende, og den har ikke fået den del af markedsvæksten, som den kunne have forventet på baggrund af efterspørgslen på CD-R'er på fællesskabsmarkedet. Salget har været mindre end forventet, hvilket har ført til stor lagerdannelse. Der er, i hvert fald midlertidigt, sat stop for investeringer i yderligere produktionskapacitet, og en del af den eksisterende kapacitet bliver ikke udnyttet. I år 2000 ophørte fem EF-producenter helt med at fremstille CD-R'er. EF-erhvervsgrenens investeringsprogrammer viser imidlertid, at EF-erhvervsgrenen agter at fortsætte med at fremstille CD-R'er, hvilket også skal ses i lyset af indspilningsmediernes strategiske teknologiske betydning. EF-erhvervsgrenens fortsatte tilstedeværelse på markedet for indspilningsmedier er desuden også nødvendig for at kunne følge med udviklingen inden for DVD til indspilning. Producenterne af indspilningsmedier er stadig konkurrence- og levedygtige, især dem, der har større, hovedsagelig japanske, koncerner i ryggen.

(99) Efter Kommissionens opfattelse vil EF-erhvervsgrenens situation blive forværret, hvis der ikke indføres antidumpingforanstaltninger, hvilket yderligere vil reducere antallet EF-producenter af CD-R'er og dermed gå ud over beskæftigelsen. Hvis producenterne af CD-R'er standser deres produktion, vil det få teknologiske konsekvenser, fordi de ikke længere vil være til stede på markedet for indspilningsmedier og derved ikke kan spille en strategisk rolle for den kommende teknologiske udvikling, f.eks. inden for DVD-standarder og nye indspilningsmedieprodukter.

(100) Formålet med at vedtage antidumpingforanstaltninger er at genskabe en redelig konkurrence på fællesskabsmarkedet, hvilket derfor vil være i EF-erhvervsgrenens interesse, da den har vist sig at være levedygtig på trods af den påførte skade.

3. Importørernes interesser

(101) Kommissionen modtog tre besvarelser fra importører, der tegnede sig for 5,3 % af den samlede import fra Taiwan i undersøgelsesperioden. Der var tale om følgende selskaber:

- Imation Europe BV, Schiphol, Nederlandene

- Dysan Products Europe Ltd, Camberley, Det Forenede Kongerige

- Memorex Products Europe Ltd, Hammondsworth, Det Forenede Kongerige

Disse interesserede parter anførte, at de var imod indførelsen af antidumpingtold. I undersøgelsesperioden købte de næsten udelukkende CD-R'er med oprindelse i Taiwan.

(102) De tre samarbejdsvillige importører var samlet set tabsgivende i 2000 efter at have været rentable i 1999. Det konkluderedes, at selv for disse importører faldt priserne i undersøgelsesperioden så meget, at et normalt dækningsbidrag ikke længere var tilstrækkeligt til at dække de faste omkostninger. Dette tyder på, at en opadgående justering af prisniveauet vil være i importørernes interesse.

4. Brugernes og forbrugernes interesser

(103) Kommissionen modtog ingen svar fra brugerne, dvs. selskaber, der bruger CD-R'er til at kopiere musik-cd'er eller software i mindre omfang.

(104) Med hensyn til forbrugerne blev den europæiske forbrugerorganisation BEUC kontaktet, men samarbejdede ikke i forbindelse med proceduren.

(105) Dette tyder på, at hverken brugere eller forbrugere vil blive påvirket i nævneværdig grad, hvis der indføres foranstaltninger.

5. Andre argumenter

(106) Et af de vigtigste argumenter imod indførelsen af foranstaltninger er, at EF-producenternes kapacitet ikke er tilstrækkelig til at dække efterspørgslen i Fællesskabet. Det fremgik rent faktisk af undersøgelsen, at den nuværende kapacitet i Europa ikke kan dække efterspørgslen på fællesskabsmarkedet, heller ikke når den eksisterende ledige kapacitet og de udskudte investeringsplaner tages med i betragtning. Dette berettiger imidlertid ikke den skadevoldende adfærd, som de taiwanske eksporterende producenter har udvist. Desuden er formålet med at indføre antidumpingtold ikke at lukke markedet for de taiwanske eksporterende producenter, men at genskabe redelige handelsvilkår og effektiv konkurrence på fællesskabsmarkedet. Der vil således stadig finde import sted fra Taiwan til fællesskabsmarkedet, men ikke til skadelige dumpingpriser. Desuden er det sandsynligt, at importen fra tredjelande, der ikke er omfattet af foranstaltningerne, vil blive større, når den skadelige dumping fra Taiwan ophører. På dette grundlag konkluderer Kommissionen, at der ikke er risiko for forsyningsproblemer.

6. Konklusion om Fællesskabets interesser

(107) På baggrund af ovenstående konkluderer Kommissionen, at hensynet til Fællesskabets interesser ikke betyder, at der er tvingende årsager til ikke at indføre antidumpingforanstaltninger.

I. MIDLERTIDIGE ANTIDUMPINGFORANSTALTNINGER

1. Skadestærskel

(108) I betragtning af konklusionerne vedrørende dumping, skade, årsagssammenhæng og Fællesskabets interesser bør der indføres midlertidige antidumpingforanstaltninger for at hindre, at dumpingimporten forårsager yderligere skade for EF-erhvervsgrenen.

(109) Med henblik på at fastsætte niveauet for de midlertidige foranstaltninger blev der taget hensyn til både de konstaterede dumpingmargener og omfanget af den skade, der er påført EF-erhvervsgrenen.

(110) De midlertidige foranstaltninger bør indføres med et niveau, der er tilstrækkeligt til at afhjælpe den skade, der er forårsaget af den pågældende import, men som ikke overstiger de konstaterede dumpingmargener. Ved beregningen af størrelsen af den told, som er nødvendig for at afhjælpe virkningerne af den skadevoldende dumping, fandtes det, at enhver foranstaltning burde gøre det muligt for EF-erhvervsgrenen at genvinde dens omkostninger og samlet opnå en fortjeneste før skat, som med rimelighed kunne forventes på salget af samme vare i Fællesskabet under normale konkurrencevilkår, dvs. en situation uden dumpingimport. Ved denne beregning anvendtes en fortjenstmargen før skat på 8 % af omsætningen.

(111) Den nødvendige prisforhøjelse fastsattes derefter på grundlag af en sammenligning mellem den vejede gennemsnitlige importpris, der anvendtes med henblik på beregning af underbud, og den ikke-skadevoldende pris for de forskellige modeller, som EF-erhvervsgrenen solgte på fællesskabsmarkedet. Den ikke-skadevoldende pris for hver model blev opnået ved at lægge den ovennævnte fortjenstmargen på 8 % til produktionsomkostningerne for hver model. Forskelle som følge af denne sammenligning blev derefter udtrykt som en procentdel af den samlede cif-importværdi. Disse forskelle lå i alle tilfælde over de konstaterede dumpingmargener.

2. Midlertidige foranstaltninger

(112) På baggrund af ovenstående og i overensstemmelse med artikel 7, stk. 2, i grundforordningen fastslås det, at der bør indføres en midlertidig antidumpingtold svarende til de fastlagte dumpingmargener, da de konstaterede skadestærskler som nævnt i alle tilfælde var højere end dumpingmargenerne.

(113) De antidumpingtoldsatser for individuelle selskaber, der er anført i denne forordning, blev fastsat på grundlag af resultaterne af den foreliggende undersøgelse. De afspejler derfor den situation, der konstateredes for disse selskaber i undersøgelsen. Disse toldsatser finder (i modsætning til den landsdækkende told for "alle andre selskaber") udelukkende anvendelse på import af varer med oprindelse i det pågældende land og fremstillet af selskaberne og således af de nævnte specifikke retlige enheder. Varer, der er fremstillet af andre selskaber, som ikke udtrykkeligt er nævnt i den dispositive del af denne forordning med navn og adresse, herunder forretningsmæssigt forbundne enheder til de specifikt nævnte, kan ikke drage fordel af disse satser, men er omfattet af toldsatsen for "alle andre selskaber".

(114) Alle anmodninger om anvendelse af disse individuelle toldsatser (f.eks. efter ændring af den pågældende virksomheds navn eller efter oprettelse af nye produktions- eller salgsenheder) fremsendes straks til Kommissionen(4) sammen med alle relevante oplysninger, især om ændringer af selskabets aktiviteter i forbindelse med fremstilling og hjemmemarkeds- og eksportsalg i tilknytning til den pågældende navneændring eller ændring vedrørende produktions- og salgsenheder. Kommissionen ændrer efter høring af det rådgivende udvalg om nødvendigt forordningen i overensstemmelse dermed ved at ajourføre listen over de selskaber, der er omfattet af individuelle toldsatser.

J. AFSLUTTENDE BESTEMMELSE

(115) Af hensyn til god administration bør der fastsættes en periode, inden for hvilken de interesserede parter, der gav sig til kende inden for den frist, der er fastsat i indledningsmeddelelsen, kan fremføre deres synspunkter skriftligt og anmode om at blive hørt. Det bemærkes, at alle afgørelser, der træffes vedrørende indførelsen af told med henblik på denne forordning, er foreløbige og kan tages op til fornyet overvejelse med henblik på indførelse af en endelig told -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af compactdiske til indspilning (CD-R'er), som i øjeblikket tariferes under KN-kode ex 8523 90 00 (Taric-kode 8523 90 00 10 ) og har oprindelse i Taiwan.

2. Den midlertidige told fastsættes til følgende af nettoprisen, frit Fællesskabets grænse, ufortoldet, for varer fremstillet af følgende selskaber:

>TABELPOSITION>

3. Medmindre andet er fastsat, finder gældende bestemmelser for told anvendelse.

4. Overgang til fri omsætning i Fællesskabet af den vare, der er omhandlet i stk. 1, er betinget af, at der stilles sikkerhed svarende til den midlertidige told.

Artikel 2

Interesserede parter kan anmode om fremlæggelse af de vigtigste kendsgerninger og betragtninger, der ligger til grund for vedtagelsen af denne forordning, fremføre deres synspunkter skriftligt og anmode om at blive hørt mundtligt af Kommissionen inden for en måned fra datoen for denne forordnings ikrafttræden, jf. dog artikel 20 i forordning (EF) nr. 384/96.

De berørte parter kan inden for en frist på en måned fra datoen for denne forordnings ikrafttræden fremsætte bemærkninger til dens anvendelse i henhold til artikel 21, stk. 4, i forordning (EF) nr. 384/96.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Artikel 1 i denne forordning anvendes i en periode på seks måneder.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. december 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT C 102 af 31.3.2001, s. 2.

(4) Europa-Kommissionen Generaldirektoratet for Handel

Direktorat C

TERV 0/13

Rue de la Loi/Wetstraat 200 B - 1049 Bruxelles/Brussel.